Kabung

Kabung, enau atau aren ialah spesies tumbuhan dalam famili Arecaceae yang berasal dari Asia Tenggara, dan India timur. Nama botaninya ialah Arenga pinnata (sin. A. saccharifera).Uhl, Natalie W. and Dransfield, John (1987) Genera Palmarum – A classification of palms based on the work of Harold E. Moore. Lawrence, Kansas: Allen Press.  / 

 Peristilahan 
Perkataan enau berasal daripada akar bahasa Melayu-Polinesia Purba, *qanahaw. Nama ini julung kali tercatat pada Batu Bersurat Talang Tuo sebagai hanāu dalam bahasa Melayu Kuno. Ia turut disebut sebagai nau, inau atau anau.

Buah kabung pula dikenali sebagai belolok atau beluluk.

 Penerangan 
Kabung ialah sejenis pokok palma yang mempunyai daun berpelepah seperti pelepah kelapa pada pangkal setiap daun. Pelepah ini mempunyai serat hitam yang digunakan untuk membuat penyapu dan tali. Batang pokoknya kukuh berkayu di luar tetapi agak lembut dan berserabut pada terasnya. 

Bunga kabung tumbuh berjambak, dengan bunga jantan dan betina terdapat di dalam rumpun yang berasingan. Tangkai bunga jantan pokok kabung menghasilkan nira yang boleh dijadikan tuak, cuka atau gula. 

Buah kabung berjuntai sepanjang 1.5 meter (5 kaki). Setiap tandannya mempunyai 10 tangkai, dengan setiap tangkai ada lebih kurang 50 biji buah berwarna hijau. Buah ini berbahaya untuk dimakan begitu sahaja kerana kulitnya mengeluarkan getah yang sangat gatal. 

 Kegunaan 
 Buah 
Buah yang masih muda dileraikan daripada tandan dan direbus di dalam tin minyak tanah yang telah dibersihkan. Setelah 1-2 jam direbus, buah tadi dibelah dua atau tiga. Ada tiga isi di dalam setiap buah yang bersaiz besar. Isi tersebut direbus lagi sampai mengeluarkan tekstur menyamai agar-agar yang liat berwarna putih jernih.

Buah yang telah diolah ini disebut sebagai "buah kabung" atau "buah enau". Buah bak agar-agar itu kemudian dimasak dengan air gula selama beberapa jam dan diberi pewarna. Buah itu dihidangkan sebagai hidangan istimewa semasa Hari Raya Aidilfitri. Ada juga yang dijual di bazar Ramadan di beberapa kawasan di Asia Tenggara.

 Nira 
Selain buah, pokok kabung juga diambil niranya untuk menghasilkan gula kabung. Kegunaan utama gula kabung adalah sebagai bahan masakan dalam kuih-muih tradisional, makanan dan minuman. Antara makanan yang popular dengan campuran gula ini ialah bubur kacang, kuih koci, onde-onde, dodol, wajik, agar-agar, kuih sopang, air batu campur, cendol dan ada juga yang menjadikan gula kabung sebagai bahan masakan untuk rendang dan kuah kacang.

 Serat dan daun 
Serat kulit batang yang dipanggil "ijuk" boleh diolah untuk dijadikan tali, berus dan penyapu. Lidi ijuk yang disebut "sagar" sesuai dijadikan perkakas tulis. Sagar akan diraut dan dicelupkan di dalam dakwat untuk menulis terutama dalam seni khat.

 Lihat juga 
 Nipah
 Rumbia

 Rujukan 

 Phang Wien Ho et al. A Guide to the Botanic Gardens Jungle. Pusat Sains Singapura (1983). ISBN 9971-88-010-5.

 Pautan luar 
 Gambar pokok Enau dan perusahaan membuat gula enau.
 Tinjauan FAMA.

Kabung